Thomas Jensen (S), 2011-12-01:
De højreorienterede partier har i fællesskab fremsat et beslutningsforslag, hvormed de vil pålægge regeringen at afskaffe det nuværende ejendomsvurderingssystem og dermed tilvejebringe det, som de postulerer vil være et enklere grundlag for beskatning af fast ejendom.
Den sidste del om at holde boligskatterne i ro er jeg glad for fremhæves, for i regeringsgrundlaget »Et Danmark, der står sammen« står der klart og tydeligt, og jeg citerer: »Regeringen vil holde boligskatterne og rentefradraget i ro i indeværende valgperiode.«
Det agter regeringen selvfølgelig at overholde.
Men om de højreorienterede partier med det her forslag så rent faktisk sikrer, at boligskatten holdes i ro, vil jeg vende stærkt tvivlende tilbage til.
Den første del af forslagets intentioner om at skabe et enklere grundlag for beskatning af fast ejendom er det altid værd at se positivt på, men når partierne skriver, at de mener, at man opretholder et stort apparat til at foretage nogle vurderinger, som langt hen ad vejen ikke bliver brugt til ret meget, står det i skærende kontrast til den lange række af love, som henviser til ejendomsvurderingerne.
Sidst dette forslag blev fremsat, svarede den daværende skatteminister, hr. Peter Christensen fra Venstre, at der er lovgivning på mindst 29 områder, som henviser til ejendomsvurderingerne.
Men hvad er konsekvenserne for boligejere, andelsboligforeninger, boligforeninger rundtomkring i landet?
Det fremgår af bemærkningerne til forslaget, at man skal låse ejendomsværdiskatten fast til præcis den skat, som betales i dag, dvs. den laveste ejendomsvurdering i 2001 plus 5 pct. eller ejendomsvurderingen i 2002 eller den aktuelle ejendomsværdi fastsat ved seneste vurdering.
Det skulle så være et værn mod, at boligskatterne stiger.
Det er det muligvis også for nogle, men hvis nu ejendomspriserne falder, hvad så? Så burde ejendomsskatten jo også falde, og det gør den ikke, hvis det her forslag bliver gennemført.
Nogle af de danskere, som forslagsstillerne ønsker at give en håndsrækning, får nemlig ikke en faldende ejendomsværdiskat, hvis værdien af deres bolig falder til under 2001-niveauet plus 5 pct.
De højreorienterede partier kunne lige så godt sige det ligeud: Kære boligejere i Udkantsdanmark, I skal ikke have glæde af den faldende boligskat, for vi har nogle andre, vi hellere vil sikre med det her forslag.
Er det virkelig meningen, at Dansk Folkeparti, Venstre og Konservative vil fratage mennesker, der bor i boliger i det såkaldte Udkantsdanmark, muligheden for at betale mindre i skat?
Det spørger jeg bare om her fra talerstolen.
Jeg mener, at det er problematisk, at den angivne fastfrysning af ejendomsværdiskatten og den kommunale grundskyld betyder, at angiveligt op mod hver femte boligejer vil blive beskattet af en værdi, der ligger højere end den aktuelle værdi af deres ejendom.
Forslagsstillerne snyder dermed de boligejer, hvoraf en stor del er bosiddende i det såkaldte Udkantsdanmark.
De snyder dem for en lettelse af ejendomsskatten.
Den eneste mulighed, man har for at imødegå det, er, at man gennemfører en ejendomsvurdering, så man sikrer, at ejendomsværdien ikke reelt er lavere end den vurdering, skatten er beregnet ud fra.
Jeg vil sige, at vi altid er positivt indstillet over for ændringer, der har til formål at afbureaukratisere og gøre gældende regler mere simple og gennemskuelige.
Derfor er vi generelt også åbne over for at reformere det grundlag, vi beskatter fast ejendom på. Men vi ser ikke forslaget om at suspendere ejendomsvurderingerne som den rette vej at gå, og ser det særlig som problematisk at presse Udkantsdanmark yderligere og skævvride Danmark endnu mere, hvilket risikerer at blive den umiddelbare konsekvens, hvis forslaget bliver gennemført.
Hertil kommer der den konsekvens, at nogle boligejere vil kunne blive beskattet af mere end det, deres bolig rent faktisk er værd.
Det er i direkte modstrid med regeringens politik om at holde boligskatterne i ro, og dermed kan Socialdemokraterne ikke støtte forslaget.
Hvis det er sådan, at ordføreren for Venstre ellers har hørt min ordførertale fra talerstolen, vil han have hørt, at jeg der påpegede, at der er en lang række problemer forbundet med at afskaffe ejendomsvurderingen.
Så Socialdemokraterne medvirker ikke til noget beslutningsforslag eller ændringsforslag, der afskaffer ejendomsvurderingerne.
Så simpelt kan det siges.
Men vi har samtidig sagt, at hvis man kunne gøre noget, der gør systemet enklere, vil vi altid se på det.
Vi skal nemlig sørge for, at den offentlige sektor drives så effektivt som muligt, og hvis vi kan gøre noget der, er det da ønskeligt.
Men det er ikke ved at afskaffe ejendomsvurderingerne, at man gør det.